钦定古今图书集成/历象汇编/乾象典/第036卷 > 《测食》 > 《因食而知月有小轮》
## 钦定古今图书集成/历象汇编/乾象典/第036卷 > 《测食》 > 《因食而知月有小轮》

问：“月有小轮，何所据乎？抑因其食而证其有乎？”曰：“天
文家究心殚思，屡经测验，月食悉见。夫食屡居本圜
之极远，其日屡居本圜一处，则生影不得不尽一也。
然食时之分数有多有寡，多则月居影厚处，寡则月
居影薄处，必有小轮焉，月体居之，因其极而动，时居
轮上，则去地面远，时居轮下，则去地面近也。”

问：“月既有小轮如五星者，则其停居、顺行、退行，亦宜
若五星然。今独未见，何也？”曰：“夫月行随其本圜之疾，
故不言其停居退行，只言其行速行迟也。速者，因其
居小轮之下，随本圜之动，自西而东；迟者因其居小
轮之上，随其自动，自东而西，逆本圜之自西而东故
也。”

问：“月体既居小轮，随轮而动，则无本动。若论其体之
圆，则宜自能动，何如？”曰：“有谓月中影象，是地体厚处
所映者；谓月体通光处，日光射而达之，不得返照者；
又谓月体中自有高卑如山谷者，种种异说。然此影
象恒俯对地面，而人恒仰见之，不侧不移，则月体有
本动明矣。其动因乎本极，而逆乎小轮，行之迅速，与”
小轮并速也，影象之明，恒下垂之，安得谓“月轮无本
动乎？”